יוליה מלינובסקי

יוליה מלינובסקי קונין (ברוסית: Юлия Малиновская; נולדה ב-5 בספטמבר 1975) היא פוליטיקאית המכהנת כחברת הכנסת מטעם מפלגת ישראל ביתנו; לשעבר חברת מועצת העיר חולון. בכנסת העשרים וארבע הייתה יו"ר ועדת מיזמי תשתית לאומיים מיוחדים ושירותי דת יהודיים.

ביוגרפיה 
מלינובסקי נולדה בעיר וורושילובגרד באוקראינה הסובייטית שבברית המועצות דאז (כיום לוהנסק שבאוקראינה), לאם יהודייה, סופיה, ולאב נוצרי ממוצא רוסי, יווני וארמני, ולדימיר. אחותה הצעירה עלתה לישראל במסגרת חוק השבות ובמסגרת תוכנית נעל"ה, ובעקבותיה עלתה מלינובסקי בשנת 1998, ולאחר מכן כל שאר המשפחה.

מלינובסקי היא עורכת דין בעלת תואר ראשון במשפטים מהאוניברסיטה הממלכתית של אוקראינה, ובמשך תקופה מסוימת אף שירתה במשטרת אוקראינה כקצינת כוח אדם.

פעילות ציבורית
כיהנה כחברת מועצת העיר חולון מטעם סיעת ישראל ביתנו החל משנת 2004 וכיושבת ראש התנועה בעיר עד כניסתה לכנסת, בנוסף לפעילותה הפוליטית, הייתה מלינובסקי גזברית איגוד ערים לכבאות חולון-בת ים-אזור.

פעילות פוליטית
במערכת הבחירות לכנסת ה-18 דורגה מלינובסקי במקום ה-18 ברשימת ישראל ביתנו ולא נכנסה לכנסת. במערכת הבחירות לכנסת ה-19 דורגה מלינובסקי במקום ה-37 ברשימה המשותפת של הליכוד - ישראל ביתנו ולא נכנסה לכנסת.

במערכת הבחירות לכנסת ה-20 דורגה מלינובסקי במקום ה-9 ברשימת ישראל ביתנו ולא נכנסה לכנסת בהיבחרה, אך הייתה לחברת הכנסת ב־1 ביוני 2016, לאחר שאביגדור ליברמן התמנה לשר הביטחון והפסיק את חברותו בכנסת במסגרת "החוק הנורווגי הקטן". עם השבעתה כחברת הכנסת, הייתה הכנסת העשרים לכנסת עם מספר הנשים הגבוה ביותר: 33 חברות כנסת; סיימה את כהונתה בכנסת לאחר התפטרותו של אביגדור ליברמן מתפקיד שר הביטחון וחזרתו לכהן כחבר הכנסת.

מלינובסקי העבירה יחד עם ח"כ אורן חזן את חוק המאבטחים - לראשונה יוסדרו התנאים הפיזיים של המאבטחים והשומרים בחקיקה. למאבטחים רבים מדי ברחבי ישראל אין תנאים עבודה מינימליים, והם חשופים לפגעי מזג האוויר. חוק זה נועד להסדיר את התנאים הבסיסיים המגיעים לכל עובד.

בבחירות לכנסת העשרים ואחת שובצה במקום החמישי ברשימת ישראל ביתנו ונבחרה לכנסת. בבחירות לכנסת ה-22 וה-23 שובצה מלינובסקי שוב במקום החמישי ברשימת ישראל ביתנו ונבחרה לכנסת. בכנסת העשרים ושלוש הייתה חברה בוועדת הפנים, בוועדה להתמודדות עם נגיף הקורונה, ובוועדה לזכויות הילד.

בכנסת ה-24 כיהנה מלינובסקי כיו"ר ועדת מיזמי תשתית לאומיים מיוחדים ושירותי דת יהודיים. במהלך כהונתה יצאה מלינובסקי רבות נגד הרבנות הראשית לישראל ונגד חברי הכנסת החרדים, ותמכה ברפורמה במערך הכשרות שהציגו שר האוצר ליברמן והשר לשירותי דת מתן כהנא.

חיים אישיים 
מלינובסקי נשואה, ואם לשניים. מתגוררת בחולון.

קישורים חיצוניים

 
 יוליה מלינובסקי באתר ישראל ביתנו
 
 
 הצעת חוק חדשה של ח"כ יוליה מלינובסקי: ״יוענקו נקודת זיכוי מס למשלמים דמי שכירות״, באתר TLV.AM, 10 באוקטובר 2017

הערות שוליים

עולות בשנות ה-1990
עולים בשנות ה-1990
חברות כנסת מטעם ישראל ביתנו
חברי כנסת מטעם ישראל ביתנו
חברות הכנסת העשרים
חברי הכנסת העשרים
חברות הכנסת העשרים ואחת
חברי הכנסת העשרים ואחת
חברות הכנסת העשרים ושתיים
חברי הכנסת העשרים ושתיים
חברות הכנסת העשרים ושלוש
חברי הכנסת העשרים ושלוש
חברות הכנסת העשרים וארבע
חברי הכנסת העשרים וארבע
חברי הכנסת העשרים וחמש
חברות הכנסת העשרים וחמש
ישראליות ילידות אוקראינה
ישראלים ילידי אוקראינה
חברי מועצת העיר חולון
ישראליות ילידות ברית המועצות
ישראלים ילידי ברית המועצות
חברי הכנסת העשרים: חברי כנסת מכהנים במסגרת החוק הנורווגי
ישראליות שנולדו ב-1975
ישראלים שנולדו ב-1975